Glynnis Breytenbach vervolg oor ‘ondersoekbewyse’Advokaat Glynnis Breytenbach. Foto: Werner Beukes/Sapa Luvuyo Mfaku, woordvoerder van die nasionale vervolginggesag (NVG), het gesê die aanklagte hou verband met ŉ voorval in 2012 toe Breytenbach na bewering geweier het om haar skootrekenaar in te handig. Sy het ook glo bewyse van die rekenaar gevee terwyl ŉ interne ondersoek na beweerde wangedrag teen haar aan die gang was. “Die NVG het in 2012 ŉ saak by die Pretoria Sentraal-polisiestasie aanhangig gemaak en die dossier is nou aan ons oorhandig,” het Mfaku gesê. Hy het gesê aanklaers het besluit daar is ŉ prima facie-saak teen Breytenbach dat sy Artikel 40 (d) van die NVG-wet oortree het. Tronkstraf kan aan oortreders opgelê word. Mfaku kon nie verduidelik waarom die polisieondersoek meer as drie jaar geneem het om af te handel nie.